**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PRITARIMO PLUNGĖS RAJONO SAVIVALDYBĖS ADMINISTRACIJOS PROJEKTO „PLUNGĖS RAJONO SAVIVALDYBĖS GYVENTOJŲ SVEIKATOS RAŠTINGUMO DIDINIMAS“ ĮGYVENDINIMUI**

2024 m. kovo 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 6 straipsnio 18 punktu, 15 straipsnio 4 dalimi ir Regioninės pažangos priemonės Nr. 11-001-02-10-03 (RE) „Gerinti kokybiškų visuomenės sveikatos paslaugų prieinamumą regionuose“ finansavimo gairėmis, patvirtintomis 2023 m. gegužės 30 d. Lietuvos Respublikos sveikatos apsaugos ministro įsakymu Nr. V-627 „Dėl regioninės pažangos priemonės Nr. 11-001-02-10-03 (RE) „Gerinti kokybiškų visuomenės sveikatos paslaugų prieinamumą regionuose“ finansavimo gairių patvirtinimo“, Plungės rajono savivaldybės taryba nusprendžia:

1. Pritarti Plungės rajono savivaldybės administracijos projekto „Plungės rajono savivaldybės gyventojų sveikatos raštingumo didinimas“ (toliau – Projektas) įgyvendinimui.
2. Užtikrinti nuosavą įnašo dalį ne mažiau kaip 15 proc. Projekto vertės visų tinkamų finansuoti Projekto išlaidų bei padengti netinkamas finansuoti, tačiau šiam Projektui įgyvendinti būtinas išlaidas, ir tinkamas išlaidas, kurių nepadengia Projekto finansavimas.
3. Įgalioti Plungės rajono savivaldybės administracijos direktorių, o jo nesant – Plungės rajono savivaldybės administracijos direktoriaus pavaduotoją, pasirašyti visus Projektui įgyvendinti reikalingus dokumentus.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Strateginio planavimo ir investicijų skyriaus vedėja Žaneta Vaitkuvienė

Teisės, personalo ir civilinės metrikacijos skyriaus vedėjas Vytautas Tumas

Finansų ir biudžeto skyriaus vedėja Daiva Mažeikienė

Savivaldybės gydytoja Oresta Gerulskienė

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė Strateginio planavimo ir investicijų skyriaus vyr. specialistė Toma Rupeikė

**STRATEGINIO PLANAVIMO IR INVESTICIJŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PRITARIMO PLUNGĖS RAJONO SAVIVALDYBĖS ADMINISTRACIJOS PROJEKTO ,,PLUNGĖS RAJONO SAVIVALDYBĖS GYVENTOJŲ SVEIKATOS RAŠTINGUMO DIDINIMAS“ ĮGYVENDINIMUI“**

2024 m. kovo 6 d.

Plungė

**1. Parengto sprendimo projekto tikslai, uždaviniai.** Gauti Savivaldybės tarybos pritarimą Plungės rajono savivaldybės administracijos projekto „Plungės rajono savivaldybės gyventojų sveikatos raštingumo didinimas“ (toliau – Projektas) įgyvendinimui. Užtikrinti nuosavą įnašo dalį ne mažiau kaip 15 proc. Projekto vertės visų tinkamų finansuoti Projekto išlaidų bei padengti netinkamas finansuoti, tačiau šiam Projektui įgyvendinti būtinas išlaidas, ir tinkamas išlaidas, kurių nepadengia Projekto finansavimas. Įgalioti Plungės rajono savivaldybės administracijos direktorių, o jo nesant – Plungės rajono savivaldybės administracijos direktoriaus pavaduotoją, pasirašyti visus Projektui įgyvendinti reikalingus dokumentus.

VšĮ Centrinė projektų valdymo agentūra 2024 m. vasario 1 d. paskelbė kvietimą Nr. 28-504-P „Kokybiškų visuomenės sveikatos paslaugų prieinamumo gerinimas Telšių regione“ teikti projektų įgyvendinimo planus (toliau – PĮP) iki 2024-03-31. Projektų atrankos būdas – regioninis planavimas.

Projekto vykdytojas – Plungės rajono savivaldybės visuomenės sveikatos biuras.

Projekto partneriai: Plungės rajono savivaldybės administracija, Asociacija „Sergančiųjų cukriniu diabetu klubas“.

Visos Projekte numatytos veiklos skirtos kokybiškų visuomenės sveikatos priežiūros paslaugų prieinamumui Plungės rajono savivaldybėje didinti. Veiklos bus vykdomos trimis kryptimis:

1. Projekto įgyvendinimo laikotarpiu vyks sveikos gyvensenos įgūdžių formavimo skatinimas rizikos sveikatai veiksnius patiriantiems Plungės rajono savivaldybės gyventojams. Šiai tikslinei grupei bus sudarytos galimybės dalyvauti fizinio aktyvumo užsiėmimuose (plaukiojimas baseine, pilates, aerobikos užsiėmimai, funkcinės treniruotės, įvairaus tipo mankštos ir kt.), psichinės sveikatos stiprinimo veiklose (muzikos, dailės, streso valdymo užsiėmimuose ir pan.), sveikatos stiprinimo stovyklose. Tiek fizinio aktyvumo veiklos, tiek psichinės sveikatos stiprinimo veiklos numatytos tęstinės, jų metu bus taikoma įgūdžių formavimo intervencija. Sveikatos stiprinimo stovyklos apims fizines veiklas, psichinės sveikatos stiprinimo veiklas, paskaitas apie sveiką mitybą, burnos higieną, darbingumo išlaikymą, socialinių įgūdžių stiprinimą ir pan.

2. Taip pat Projekto įgyvendinimo laikotarpiu vyks lėtinių neinfekcinių ligų sergamumo mažinimo prevencija, veiklose dalyvaus rizikos sveikatai veiksnius patiriantys asmenys ir asmenys, priskiriami pagrindinių lėtinių neinfekcinių ligų didelės rizikos grupėms. Šią veiklą įgyvendins projekto partneris – Asociacija „Sergančiųjų cukriniu diabetu klubas“, veikla skirta cukrinio diabeto prevencijai. Projekto įgyvendinimo metu bus vykdomos aktyvios veiklos, padedančios sumažinti riziką susirgti cukriniu diabetu. Planuojami paskaitų ciklai apie sveiką mitybą, mitybos reikšmę cukrinio diabeto atsiradimui, fizinio aktyvumo būtinybę, taip pat bus vykdomi tęstiniai fizinio aktyvumo užsiėmimai (plaukiojimas baseine, greito ėjimo žygiai pėsčiomis, žygiai dviračiais, mankštos ir kt.), sveikatinimo stovyklos, kurių metu bus formuojami fizinio aktyvumo įgūdžiai, didinimas sąmoningumas apie rizikos suvaldymą, siekiant išvengti susirgimo diabetu, atliekamos streso valdymo įveikos praktikos ir pan.

3. Siekiant didinti priklausomybės ligų prevencijos paslaugų prieinamumą, Plungės rajono savivaldybėje bus vykdomos veiklos jaunimui (nuo 10 iki 29 metų amžiaus) ir jų šeimos nariams. Projekto įgyvendinimo metu bus vykdomos įvairios iniciatyvos psichoaktyvių medžiagų prevencijai vykdyti, į veiklas bus įtraukiami ir jaunimo tėvai. Bus vykdomos šeimų stiprinimo stovyklos, grupiniai užsiėmimai tėvams ir vaikams su psichologu tarpusavio ryšio stiprinimui ar atnaujinimui. Jaunimui bus organizuojami paslaugų ciklai apie psichoaktyvių medžiagų vartojimą, grupiniai susitikimai su psichologu, bus vykdomas asmeninių ir socialinių įgūdžių ugdymas, pagrįstas socialine įtaka, atkreipiamas dėmesys į riziką ar žalą, vartojant psichoaktyviąsias medžiagas, pabrėžiant pasekmes, kurios itin aktualios jaunimui. Aktyviai bus vykdomas jaunimo įtraukimas į užimtumą skatinančias veiklas (žygiai dviračiais ir baidarėmis, stovyklos).

Projekto veiklos bus vykdomos organizuojant grupinius užsiėmimus viešose erdvėse (esant poreikiui bus vykdoma ir privačiose erdvėse), kurie bus teikiami kontaktiniu būdu (esant poreikiui ir galimybėms gali būti teikiami ir nuotoliniu būdu). Kadangi veiklos bus vykdomos visame rajone, paslaugos bus priartintos prie gyvenamosios vietos, teikiamos nemokamai, kas lems geresnį kokybiškų paslaugų prieinamumą, o suplanuotų veiklų įvairovė leis pritraukti daugiau Plungės rajono savivaldybės gyventojų ir taip padidinti jų sveikatos raštingumo kompetencijas.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Sprendimo projektu nebus keičiamas įstatymo nuostatomis įtvirtintas teisinis reguliavimas.

**3. Kodėl būtina priimti sprendimą, kokių pozityvių rezultatų laukiama.** Priėmus sprendimą bus pritarta įgyvendinti Projektą ir bus galima teikti Projekto įgyvendinimo planą (toliau – PĮP) VšĮ Centrinei projektų valdymo agentūrai Projekto finansavimui gauti. Įgyvendinus Projektą bus pagerintas Plungės rajono savivaldybės gyventojų sveikatos raštingumas, prevencinėmis priemonėmis prisidėta prie išvengiamo mirtingumo Plungės rajono savivaldybėje.

Pagal 2022 m. atliktą tyrimą lietuvių gyvenimo trukmė – viena trumpiausių Europos Sąjungoje (ES). Vidutiniškai 17 savo gyvenimo metų lietuviai praleidžia sirgdami lėtinėmis ligomis ar turėdami negalią. Šio Projekto tikslas ir siekiamas rezultatas – padidinti Plungės rajono savivaldybės gyventojų sveikatos raštingumo kompetencijas, gyventojų sąmoningumą apie sveikatos išsaugojimą, priartinti kokybiškų visuomenės sveikatos paslaugų teikimą prie gyvenamosios vietos. Šiuo Projektu bus prisidedama prie regiono plėtros problemos sprendimo – nepakankamas socialinių ir sveikatos priežiūros paslaugų prieinamumas ir kokybė.

**4. Lėšų poreikis ir finansavimo šaltiniai.**

Pagal finansavimo gaires didžiausia galima Projekto finansuojamoji dalis sudaro 85 proc. visų tinkamų finansuoti Projekto išlaidų, nuosavo įnašo dalis – 15 proc.

Bendra Projekto vertė 388 235,30 Eur, iš kurių:

330 000,00 Eur – ES finansavimo lėšos,

58 235,30 Eur – Savivaldybės biudžeto lėšos.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Nėra.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Strateginio planavimo ir investicijų skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Taip* |  |
| *Finansams* | *Taip* |  |
| *Socialinei aplinkai* | *Taip* |  |
| *Viešajam administravimui* |  | *Nėra* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nėra* |
| *Administracinei naštai* |  | *Nenumatomas* |
| *Regiono plėtrai* | *Teigiamas* |  |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Strateginio planavimo ir investicijų skyriaus vyresn. specialistė Toma Rupeikė