**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL ILGALAIKĖS PASKOLOS PAĖMIMO IR PANAUDOJIMO**

2024 m. kovo d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 21 punktu, Lietuvos Respublikos biudžeto sandaros įstatymo 10 straipsnio 1 dalies 1 punktu, Lietuvos Respublikos Fiskalinės sutarties įgyvendinimo konstitucinio įstatymo 4 straipsnio 4, 5 ir 6 dalimis, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345„Dėl Savivaldybių skolinimosi taisyklių patvirtinimo“, 4 punktu, atsižvelgdama į Savivaldybės kontrolieriaus 2024 m. kovo 12 d. išvadą Nr. IV-2, Plungės rajono savivaldybės taryba n u s p r e n d ž i a:

1. Imti ilgalaikę iki 4 400,0 tūkstančių eurų paskolą 10-čiai metų prisidėti prie investicijų projektų, kurių įgyvendinimas yra ir bus patvirtintas Savivaldybės tarybos sprendimais.

2. Nustatyti, kad paskolos lėšų panaudojimo sąrašą tvirtina ir keičia Plungės rajono savivaldybės meras potvarkiu.

3. Garantuoti paskolos grąžinimą ir palūkanų mokėjimą Plungės rajono savivaldybės biudžeto lėšomis.

4. Įpareigoti Plungės rajono savivaldybės administracijos direktorių, o jo nesant – jį pavaduojantį asmenį, pasirašyti sprendimo 1 punkte nurodytos paskolos sutartį ir visus reikalingus dokumentus ilgalaikei paskolai gauti.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Finansų ir biudžeto skyriaus vedėja Daiva Mažeikienė

Teisės, personalo ir civilinės metrikacijos skyriaus vedėjas Vytautas Tumas

Strateginio planavimo ir investicijų skyriaus vedėja Žaneta Vaitkuvienė

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė Finansų ir biudžeto skyriaus vedėjo pavaduotoja Margarita Tamošauskienė

**FINANSŲ IR BIUDŽETO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL ILGALAIKĖS PASKOLOS PAĖMIMO IR PANAUDOJIMO“** |

2024 m. kovo d.

Plungė

**1. Parengto sprendimo projekto tikslai, uždaviniai.**

Parengto sprendimo projekto tikslas – įvertinus leistiną skolinimosi limitą, priimti sprendimą dėl paskolos, kuri bus imama 10-čiai metų, įgaliojant Savivaldybės administracijos direktorių pasirašyti paskolos sutartį su apklausą laimėjusiu ir mažiausią nekintamą maržą pasiūliusiu banku.

2023 m. gruodžio 31 d. Savivaldybė turėjo 8 ilgalaikes paskolas. Bendras skolintų lėšų likutis 2023 m. gruodžio 31 d. – 7 651,7 tūkst. eurų (2022 m. gruodžio 31 d. – 7 490,8 tūkst. eurų).

Paskutinės, dabar imamos, paskolos panaudojimo terminas pagal sutartį, pasirašytą su banku, 2024 m. balandžio 5 diena. Nepanaudotas šios paskolos likutis 2023-12-31 – 605 170,02 euro.

Įvertinus tai, kad dabar imamos paskolos likutis yra 605,2 tūkst. eurų, o planuojamą paskolą galima bus baigti imti 2026 m. pirmą pusmetį, naujos paskolos dydis gali būti iki 4 400,0 tūkst. eurų (2024 m. – 3110,4 tūkst. eurų, 2025 m. – 1 166,8 tūkst. eurų, 2026 m. 122,8 tūkst. eurų).

Paskolos sutartis bus pasirašyta su apklausos dalyviu, kurio pasiūlymas bus pripažintas laimėjusiu pagal pasiūlytą mažiausią nekintamą tiekėjo maržą.

Paskolą planuojama imti 10 metų laikotarpiui, ir ji bus grąžinama iš Savivaldybės biudžeto lėšų, kiekvienais metais lygiomis dalimis.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Lietuvos Respublikos vietos savivaldos įstatymo 15 straipsnio 2 dalies 21 punkte nurodyta, kad savivaldybių tarybos, priimdamos sprendimus dėl savivaldybės prisiimamų įsipareigojimų pagal paskolų sutartis, turi gauti savivaldybės kontrolės ir audito tarnybos išvadą.

Lietuvos Respublikos viešųjų pirkimų įstatymo trečio skirsnio 6 straipsnio 7 punktas nustato vieną iš specialiųjų atvejų, kai įstatymo reikalavimai netaikomi – paskoloms, susijusioms ar nesusijusioms su vertybinių popierių arba kitų finansinių priemonių emisija, pardavimu, pirkimu ar perleidimu.

Savivaldybės tarybai priėmus sprendimą, paskolos ėmimo paslaugos pirkimas bus vykdomas apklausos būdu.

Pagal Lietuvos Respublikos fiskalinės sutarties įgyvendinimo konstitucinio įstatymo 4 straipsnio 4 punktą, metais, kuriais pagal Vyriausybės arba jos įgaliotos institucijos viešai paskelbtą ekonominės raidos scenarijų, dėl kurio tvirtinimo kontrolės institucija paskelbė savo išvadą, numatomas neigiamas produkcijos atotrūkis nuo potencialo ir asignavimai negali viršyti pajamų daugiau kaip 1,5 procento.

Savivaldybė, planuodama ir vykdydama savo biudžetą, gali pasinaudoti biudžeto sudarymo taisyklės, nustatytos Fiskalinės sutarties įgyvendinimo konstituciniame įstatyme lankstumo sąlygomis – planuoti tokį biudžetą ir jį vykdyti taip, kad biudžeto deficitas būtų didesnis išlaidų suma, skirta ES ir kitai tarptautinei finansinei paramai bendrai finansuoti, įskaitant tinkamų finansuoti išlaidų daliai tenkantį pridėtinės vertės mokestį, tačiau išskyrus iš valstybės biudžeto gautus asignavimus, skirtus ES ir kitai tarptautinei finansinei paramai bendrai finansuoti. Savivaldybė, laikydamasi Fiskalinės sutarties įgyvendinimo konstituciniame įstatyme nustatytų limitų, gali skolintis lėšas ES fondų finansuojamų projektų tinkamoms išlaidoms finansuoti, t. y. padidėja skolinimosi galimybės.

Paskoloje planuojama 1 094,18 tūkst. eurų projektų, vykdomų iš ES fondų, bendrajam finansavimui, pasinaudojant Fiskalinės sutarties įgyvendinimo konstituciniame įstatyme numatyta skolinimosi lankstumo taisykle (pridedamas Strateginio planavimo ir investicijų skyriaus 2024 m. kovo 6 d. raštas Nr. A20-884).

**3. Kodėl būtina priimti sprendimą, kokių pozityvių rezultatų laukiama.**

Priėmus sprendimą bus finansavimo šaltinis prisidėti prie investicijų projektų, kurių įgyvendinimas yra ir bus patvirtintas Savivaldybės tarybos sprendimais, projektai bus finansuojami laiku, bet didės biudžeto lėšų poreikis Savivaldybės skoliniams įsipareigojimams.

**4. Lėšų poreikis ir finansavimo šaltiniai.**

Skolintos lėšos suplanuotos Plungės rajono savivaldybės 2024–2026 m. strateginiame veiklos plane ir 2024 m. Savivaldybės biudžete.

2024 metais planuojama pasinaudoti biudžeto sudarymo taisyklės, nustatytos Fiskalinės sutarties įgyvendinimo konstituciniame įstatyme lankstumo sąlygomis.

2025 metais paskola planuojama tokia, kiek bus pagal sutartis grąžinama paskolų (pateikta 1 lentelė).

Paskolos poreikis ir projektai, kuriems planuojama imti paskolą, nurodyti Strateginio planavimo ir investicijų skyriaus 2024 m. kovo 6 d. rašte Nr. A20-884 (pridedama).

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Paskolos poreikis ir projektai, kuriems planuojama imti paskolą, nurodyti Strateginio planavimo ir investicijų skyriaus 2024 m. kovo 6 d. rašte Nr. A20-884 (pridedama).

Paimtų ilgalaikių paskolų atidavimas iki 2034 metų parodytas 1 lentelėje.

Lentelėje nurodytas ir paskolos, kurią planuojama imti pagal parengtą Savivaldybės tarybos sprendimo projektą, grąžinimas.

1 lentelė



**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Nėra.

**7. Sprendimo projekto antikorupcinis vertinimas.**

Vertinimas neatliekamas.

**8. Nurodyti, kieno iniciatyva sprendimo projektas yra parengtas.**

Finansų ir biudžeto skyriaus ir Strateginio planavimo ir investicijų skyriaus. Priėmus sprendimą laiku bus finansuojami vykdomi biudžetinių įstaigų investicijų projektai.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Sprendimas skelbiamas Plungės rajono savivaldybės interneto svetainėje [www.plunge.lt](http://www.plunge.lt).

**11. Kita svarbi informacija.**

Nėra.

Rengėja

Finansų ir biudžeto skyriaus vedėjo pavaduotoja Margarita Tamošauskienė